অতএব এই একুশ শতকে যখন আমরা নারীর চোখে বিশ্ব দেখছি, তখন অনেক অনালোকিত বিষয়ই আমাদের দৃষ্টিগ্রাহ্য হচ্ছে। আমাদের আলোচ্য লেখক হাসনা বানুর (জন্ম ১৯৩৮) প্রথম গ্রন্থ বের হয়েছে তাঁর পঁচাত্তর বছর বয়সে। বয়সের এমন একটি প্রান্তে এসে তিনি যে লিখতে আগ্রহী হলেন, প্রথমত সেটাই সাধুবাদ পাওয়ার যোগ্য। চাকরিজীবী এই নারীর সংগ্রামশীল জীবনের সঙ্গে যুক্ত ছিল নারীর অধিকার প্রতিষ্ঠা তথা মানুষের বৃহত্তর কল্যাণসাধনের ব্রত। আর এ দুয়ের মধ্য দিয়ে, তাঁর মানবহিতৈষী ও প্রগতিকামী দৃষ্টিকোণ থেকে, জীবনের বৈচিত্র্যময় যে-অভিজ্ঞতা তিনি সঞ্চয় করেছেন, তারই নির্যাস এ-গ্রন্থ। সংকলিত সাতটি রচনার প্রথমটির শিরোনামেই আছে স্মৃতি। সুতরাং সেটি যে নিজ জীবনাভিজ্ঞতার সরাসরি বয়ান, তা স্পষ্টত বোঝা যায়। বাকি ছয়টি লেখার শিরোনাম ও বলার ভঙ্গিতে গল্পের ভাব স্পষ্টভাবে পরিস্ফুট। কিন্তু ওইটুকুই; আসলে এসব লেখায়ও পরিবেশিত হয়েছে তাঁর জীবনের বাস্তব অভিজ্ঞতারই সারাৎসার। প্রতিটি রচনাই নারীর মর্মন্তুদ যন্ত্রণাভোগের আখ্যানে পরিণত হয়েছে।